liechticonsulting/filtered_apertus_pretrained huggingface dataset:
Il nov post spezialisà per la protecziun da l'uffant a Cuira gida ils uffants maltractads

Dapi l'entschatta da mars datti il nov post spezialisà per la protecziun da l'uffant a la Grabenstrasse 40 a Cuira. Ella assistescha uffants, dals quals igl è vegnì fatg abus e ch'èn vegnids maltractads en il chantun Grischun e po vegnir consultà durant 24 uras sut il numer da telefon 081-258 31 90.

Ultra dal sectur regular da l'agid a victimas offra il nov post spezialisà uss er cussegliaziun ed assistenza sin il sectur da la protecziun da l'uffant per l'entir territori chantunal. Quest servetsch spezial vegn garantì da tuttas uras tras totalmain sis persunas che derivan en emprima lingia dals secturs spezials lavur sociala e psicologia. En il center da la lavur stat il bain da l'uffant u dal giuvenil pertutgà. Quest princip è pia er la finamira suprema da scadina intervenziun.

Il post spezialisà per la protecziun da l'uffant s'occupa d'uffants e giuvenils ch'èn probablamain u cumprovadamain daventads victimas d'in maltractament u ch'èn smanatschads d'in maltractament. La noziun "maltractament d'in uffant" cumpiglia tranter auter il maltractament fisic u psichic, l'abus sexual e la negligientscha. Tut las persunas ch'han dumondas davart la protecziun da l'uffant, il maltractament da l'uffant, la violenza sexuala e/u corporala u che giavischan ina cussegliaziun, pon sa drizzar al post spezialisà per la da protecziun da l'uffant. Spezialmain sa drizza l'offerta ad uffants e giuvenils pertutgads, a lur geniturs, a lur confamigliars ed ad autras persunas da referiment sco er a spezialistas e spezialists, ad instituziuns ed ad autoritads. Il post spezialisà per la protecziun da l'uffant offra in servetsch al telefon da 24 uras per cussegliaziuns. La purschida d'assistenza cumpiglia er l'accumpagnament en situaziuns da crisa, ils scleriments, sch'ins dubita in abus u il sustegn en il rom da proceduras penalas. L'entira intervenziun succeda en collavuraziun cun ulteriuras spezialistas e cun ulteriurs spezialists ed uffizis. Il post spezialisà per la protecziun da l'uffant è integrà en l'uffizi chantunal dal servetsch social.

Gremi: departament da giustia, polizia e sanitad dal Grischun

Funtauna: rg departament da giustia, polizia e sanitad dal Grischun

Data: 02.05.2001
Reorganisaziun dals servetschs linguistics regiunals rumantschs: "Sling" en l'internet

Enfin uss ...

Ils onns 1996/97 han ins introducì cun sustegn dal chantun Grischun servetschs linguistics organisads sin basa regiunala. La finamira è stada da porscher in sustegn linguistic a las vischnancas e regiuns che han fixà il rumantsch sco lingua uffiziala e da scola. Concret hai dà trais posts da translaziun regiunals, manads da la Pro Engiadina Bassa/Val Müstair, da la Romania/Renania e da l'Uniun rumantscha da Surmeir.

Reorganisaziun

En il decurs da l'onn 2000 è il servetsch linguistic regiunal vegnì reorganisà sut il num "Sling". Finamira da la restructuraziun è da render pli enconuschent la purschida dal servetsch linguistic ed en spezial da garantir l'accessibladad da texts da model rumantschs ch'èn gia avant maun.

Purtaders dal servetsch linguistic reorganisà èn vinavant la confederaziun ed il chantun Grischun. Per incumbensa da quels (en furma d'in mandat da prestaziun) presta la Lia rumantscha il servetsch cun agid d'ina rait da collavuraturas e collavuraturs en las regiuns.

Finamira ed intent

Il servetsch linguistic duai facilitar l'applicaziun dal rumantsch e rinforzar sia preschientscha.

Il servetsch linguistic porscha support linguistic en tut ils idioms e rumantsch grischun

- ad instituziuns publicas (vischnancas, circuls, districts ed autras corporaziuns publicas)

- ad organisaziuns privatas e manaschis da vasta muntada en la regiun (posta, bancas, spitals regiunals, ovras electricas, uffizis da turissem e.u.v.).

Quest sustegn linguistic vegn prestà en furma da cussegliaziuns linguisticas en general, da lectorats e da translaziuns.

Per instituziuns publicas èn las prestaziuns da princip gratuitas. Per instituziuns privatas po il servetsch vegnir fatg dependent d'ina participaziun adequata als custs.

Sling en l'internet

La purschida dal servetsch linguistic sa basa sin la homepage www.sling-online.ch che pussibilitescha l'access ad ina collecziun da texts uffizials da model ed autras purschidas che faciliteschan l'applicaziun dal rumantsch.

Ils texts ch'èn accessibels via la pagina-web pon directamain vegnir chargiads sin l'agen computer - gratuitamain!

Dumondas per cussegliaziun linguistica, lectorat e translaziun pon vegnir inoltradas directamain sur la pagina-web.

Tut las purschidas e prestaziuns èn s'enclegia er accessiblas senza access a l'internet.

Per infurmaziuns:

-

Andreas Gabriel, Lia rumantscha, manader da project "Sling", Via da la Plessur 47, 7001 Cuira, Tel. 081-258 32 12 -

Ivo Berther, DECA, referendari per dumondas da lingua, Quaderstr. 17, 7001 Cuira, Tel. 081-257 27 15

Gremi: Departament d'educaziun, cultura e protecziun da l'ambient dal Grischun

Funtauna: rg Departament d'educaziun, cultura e protecziun da l'ambient dal Grischun

Data: 09.05.2001
Per entant nagin portafegl europeic da las linguas en il Grischun

La versiun existenta dal portafegl da las linguas per giuvenils e creschids ch'è vegnì lantschà da la conferenza svizra dals directurs d'educaziun (CDE) na vegn per entant betg introducida en il Grischun. Il chantun desista d'introducir spert il portafegl da las linguas, perquai che la versiun svizra dal portafegl europeic da las linguas excluda la lingua naziunala rumantscha.

Il 1. da mars 2001 ha la CDE preschentà a la publicitad la versiun svizra dal protafegl europeic da las linguas per giuvenils e creschids sur 16 onns. Quest portafegl da las linguas cumpiglia er in passaport linguistic che dat infurmaziuns davart las enconuschientschas individualas da las linguas. Ina impurtanza cardinala duai il portafegl da las linguas obtegnair spezialmain per realisar las recumandaziuns planisadas da la CDE pertutgant l'instrucziun da las linguas. La CDE recumonda als chantuns d'introducir il portafegl da las linguas ch'exista en las linguas tudestg, franzos, talian ed englais.

Envers la confederaziun ha la regenza dal chantun Grischun exprimì sia surpraisa che la preschenta versiun dal portafegl da las linguas excluda il rumantsch, schebain ch'il departament d'educaziun, cultura e protecziun da l'ambient aveva postulà gia baud l'integraziun dal rumantsch en il portafegl da las linguas. La reacziun da la CDE a la charta da la regenza mussa che la CDE è pronta, ensemen cun il chantun Grischun, d'elavurar ina schliaziun che resguarda il rumantsch en il portafegl da las linguas per giuvenils e creschids.

Il departament d'educaziun, cultura e protecziun da l'ambient vul desister d'introducir la preschenta furma dal portafegl da las linguas per giuvenils e creschids en il chantun Grischun, fin ch'igl exista ina versiun che cumpiglia er il rumantsch. Suenter ch'ina versiun dal portafegl da las linguas cun il rumantsch è avant maun, duai il portafegl da las linguas vegnir introducì e duvrà er en il chantun Grischun.

En preparaziun è actualmain il portafegl da las linguas "Junior". La CDE ha recepì in represchentant dal chantun Grischun en la gruppa directiva, uschia ch'igl è garantì ch'il rumantsch vegn resguardà da l'entschatta ennà en l'elavuraziun da questa versiun dal portafegl da las linguas per la scola populara.

Gremi: departament d'educaziun, cultura e protecziun da l'ambient

Funtauna: rg departament d'educaziun, cultura e protecziun da l'ambient

Data: 22.05.2001
Di internaziunal dals fugitivs 2001 sonda, ils 16 da zercladur

Di da las portas avertas e concerts a Cuira

L'organisaziun grischuna per asilants envida sonda, ils 16 da zercladur 2001, tut las persunas interessadas ad ina visita en in center transitori a la Loestrasse 26. La sera datti in concert en la sala Loe cun in program da musica varià ed internaziunal.

Sco gia dapi onns vegnan ad esser represchentads al di internaziunal dals fugitivs requirents d'asil ed assistentas ed assistents dal center transitori a Cuira cun in stand sin la plazza Son Martin a Cuira. Quest onn preschenta l'organisaziun grischuna per asilants plinavant in program zunt spezial.

Dapi il favrer 2001 è il center transitori Loestrasse 26 puspè en funcziun suenter lavurs da sanaziun da bunamain in onn. Il di internaziunal dals fugitivs ch'ha la devisa "RESPECT" offra in rom ideal per in di da las portas avertas. A partir da las 17 pon las persunas interessadas prender invista en il mintgadi dals requirents d'asil che vivan en in center transitori. Ina projecziun da dias davart il tema migraziun, fugia ed asil envida ad approfundar las impressiuns cun infurmaziuns da basa.

A las 18 s'avran las portas da la sala Loe per ir sin in viadi musical e culinaric. Ils requirents d'asil da tut ils centers transitoris en il chantun vegnan a preparar in ritg buffet cun spezialitads da Sri Lanka, Iran, Turchia, Bosnia, Libia, Kosovo ed Africa. A las 19 entschaiva il program musical cun Bettina W. Portmann sin instruments da corda indics. Mactar, Abdou e Chian vegnan a procurar per atmosfera cun percussiun africana. In giast da surpresa vegn ad arrundar il program musical da la sera.

Gremi: uffizi dal servetsch social dal Grischun

Funtauna: rg uffizi dal servetsch social dal Grischun

Data: 12.06.2001
Las scolas grischunas protegian l'ambient e la natira

Il departament d'educaziun, cultura e protecziun da l'ambient lantscha ina concurrenza per tut las scolaras ed ils scolars dal chantun Grischun. Las meglras ideas e/u acziuns sin il champ da la protecziun da l'ambient e da la natira survegnan in premi en furma d'ina contribuziun da 1'000 francs per la cassa da viadi.

Vus vegnis as dumandar tge che protecziun da l'ambient ha da far cun scola? Ozendi ston ins cumbinar pliras disciplinas, in pensar cumbinatoric è dumandà! Ma er l'ambient e la natira dovran raits. Spazis da viver per plantas ed animals smanatschads ston vegnir colliads cun ina rait. Igl è er impurtant da far ina punt tranter l'uman senza temp, causa ses numerus impegns e termins, e l'ambient che dovra l'uman sco partenari e promotur. L'occupaziun dals giuvenils cun projects ecologics na promova betg mo la conscienza per l'ambient, mabain dat er in cuntegn concret e fisic a la noziun progressiva da la persistenza.

Avair plaschair da l'ambient e da la natira

Igl è mes giavisch ch'ins s'occupeschia en scola da dumondas da l'ambient. E quai libramain, q.v.d. a moda creativa, cun agnas ideas, cuntents. I duai far plaschair! Ed ins duai rapportar da quai faschond effect.

Ma per mai èsi er ina schanza, perquai che tant la responsabladad per la problematica da l'ambient sco er la politica da scola pertutgan mes departament.

Concurrenza per tut las classas da scola en il chantun

Nus avain tschernì la via en furma d'ina concurrenza cun fitg paucas reglas dal gieu. Ins sto be

- avair ina buna idea e far ina buna acziun sin il champ da la protecziun da l'ambient, da la cuntrada u da la natira, e

- documentar questa idea u buna acziun ed inoltrar la documentaziun a l'UPA,

e gia èn ins da la partida.

Per questa acziun essan nus vegnids inspirads betg il davos tras la 5./6. classa da magister Pius Bergamin a Panaduz, ch'ha represchentà l'onn passà la Svizra al di mundial da l'aua e da la giuventetgna en Alsazia. Là han els mussà ina prestaziun excellenta e represchentà la Svizra cun dignitad realisond lur atgna idea da construir ina "senda instructiva per lung d'in flum destinada a velocipedists giuvens". Talas acziuns ed er autras na vuli betg mo a Panaduz, mabain en l'entir chantun. Nossas spezialistas e noss spezialists en l'uffizi per l'ambient, en l'uffizi per la natira e la cuntrada, en il museum grischun da la natira ed er en auters uffizis as sustegnan cun pled e fatg e pon gidar a realisar Vossa idea cun ina pitschna contribuziun.

Perquai engraziel jau a tut las classas da scola ch'impundan ina pitschna part da lur custaivel temp per la natira e l'ambient en il rom da questa concurrenza.

Tut las scolas dal Grischun survegnan proximamain prospects e material.

Claudio Lardi, cusseglier guvernativ

schef dal departament d'educaziun, cultura e protecziun da l'ambient

Gremi: departament d'educaziun, cultura e protecziun da l'ambient dal Grischun

Funtauna: rg departament d'educaziun, cultura e protecziun da l'ambient dal Grischun

Data: 21.06.2001
Davent dal fanadur obtegna il persunal da tgira dal Grischun in supplement en connex cun il martgà da lavur

En il Grischun èsi fitg difficil da chattar persunal da tgira qualifitgà e cun experientscha. Ils problems da recrutar in tal persunal èn s'augmentads ferm dapi 1999. Totalmain èn vacantas var 120 plazzas en ils ospitals e las clinicas, en las chasas da tgira e las partiziuns da tgira sco er en il sectur da spitex. Questa situaziun dastgass anc s'intensivar proximamain. Las cumparegliaziuns annunziadas pli baud da la regenza cun auters chantuns da la Svizra orientala han mussà ussa che las pajas en il Grischun sa chattan per part sut la media da la Svizra orientala. Sco mesira immediata introducescha la regenza davent dal fanadur 2001 in uschenumnà supplement en connex cun il martgà da lavur per il persunal da tgira. Quel munta tut tenor la funcziun da 1'200 a 3'600 francs per onn. La mesadad da l'onn proxim vegn examinada da nov la situaziun ed i vegn decidì, sch'ins vul cuntnuar u midar il supplement. Il supplement en connex cun il martgà da lavur chaschuna custs supplementars da var 4.7 milliuns francs. Da quels fan part anc ils custs per augmentar ils salaris da las scolaras e dals scolars sco er ils daners da las staziuns.

Gremi: Regenza

Funtauna: rg Chanzlia chantunala dal Grischun

Data: 26.06.2001
Manifestar ina critica giustifitgada envers las chasas da vegls e da tgira na duai betg chaschunar dischavantatgs a las persunas che crititgeschan

Las abitantas ed ils abitants da las chasas da vegls e da tgira en il chantun Grischun dastgan avair la garanzia ch'els vegnan tractads a moda correcta dal punct da vista uman, professiunal ed a moda sensibla. Sche las collavuraturas ed ils collavuraturs d'ina chasa constateschan mancanzas correspundentas, ston els comunitgar lur constataziuns per la via uffiziala. Sche la chasa na resguarda betg la critica giustifitgada che vegn fatga en favur dals pazients, duai la critica pudair vegnir exprimida ordaifer senza che las persunas che la manifesteschan hajan supportar consequenzas al plaz da lavur. Ina critica constructiva na dastga betg represchentar in criteri negativ per in engaschament en ina chasa da vegls e da tgira.

Il departament da giustia, polizia e sanitad dal chantun Grischun renconuscha en sia qualitad sco post suprem da surveglianza da las chasas dal chantun che las tgirunzas Ursula Quirin, Lotti Riesch, Irene Oberer, Marie-Theres Tschenett-Keiser, Beatrice Pinchera e Priska Meier-Gotsch han gidà cun lur intervenziuns en il decurs dals onns passads ad illustrar il tractament da las abitantas ed ils abitants en la chasa da vegls e da tgira Promulins a Samedan ed han chaschunà tras quai essenzialmain las meglieraziuns succedidas. En consequenza da lur intervenziuns è vegnida examinada e modifitgada la structura directiva e d'organisaziun da la chasa da vegls e da tgira Promulins.

Il departament da giustia, polizia e sanitad manifestescha sia speranza che las dunnas menziunadas na stoppian betg supportar consequenzas negativas pervia da lur intervenziuns en il futur. Il departament exprima ses dischplaschair a las dunnas davart las consequenzas ch'ellas han gì da purtar suenter ch'ellas han obtegnì la desditga.

Tenor la revisiun parziala da la lescha davart la tgira da malsauns acceptada a la votaziun chantunala dals 4 da mars 2001 ston numnar en il futur tut las chasas da vegls e da tgira in mediatur independent. Da quest post da consultaziun nunbirocratic spera il departament d'obtegnair impuls per meglierar la tgira e l'ssistenza en las chasas da vegls e da tgira.

Gremi: departament da giustia, polizia e sanitad dal Grischun

Funtauna: rg departament da giustia, polizia e sanitad dal Grischun

Data: 28.06.2001
Las exchavaziuns archeologicas sin il Munt Son Gion han manà a glisch in battisteri dal temp medieval tempriv

En exchavaziuns sin il cumplex fortifitgà Munt Son Gion (vischnanca da Seglias) ha il servetsch archeologic dal Grischun (SAG) pudì manar a glisch in battisteri dal temp medieval tempriv. La construcziun ch'era dal tuttafatg nunenconuschenta fin uss e che giascheva sut grondas quantitads da mischiera era vegnida construida il tschintgavel fin il sisavel tschientaner suenter Cristus ed è pia in dals pli vegls edifizis sacrals en il chantun Grischun.

Bain mantegnids e visibels uss èn ils mirs da fin dus meters autezza cun restanzas da liadira ed ina apsida mez radunda a l'ost sco er il battisteri central octagonal culà en il funs da maulta (piscina). Battisteris cumparegliabels dal temp medieval tempriv eran enconuschents en la proxima vischinanza fin uss be en la claustra da Mustér ed a Schaan FL. Els dateschan d'in temp, en il qual vegnivan battegiadas per gronda part persunas creschidas. En la ceremonia gievan quellas en l'aua dal crap da batten fin tar la schanuglia ed il sacerdot laschava cular aua sur ellas. Pir a partir dal otgavel tschientaner è vegnì introducì il ritual usità oz ed applitgà en emprima lingia per uffants, uschia ch'ins duvrava ils craps da batten en furma d'ina maisa radunda che nus enconuschain oz.

Il battisteri da Munt Son Gion è vegnì agiuntà ad ina construcziun pli veglia che n'è anc betg vegnida messa a glisch. Cun gronda probabilitad represchenta quella la baselgia la pli veglia sin il cumplex fortifitgà ed è vegnida substituida pir enturn l'onn 1400 da la baselgia da s. Gion Battista ch'exista anc oz. Blers fragments da la liadira, per part malegiads cun colurs e d'ina qualitad extraordinariamain buna, dateschan probablamain da la decoraziun da quest edifizi. Las persunas che fan las exchavaziuns speran che las retschertgas en curs dettian er explicaziuns davart la dataziun dal mir da fortificaziun che passa directamain a l'ost dal battisteri. Ina fossa scuvrida directamain ordaifer il battisteri rinviescha ad eventualas ulteriuras sepulturas.

Ils resultats da las exchavaziuns mettan uss en ina nova glisch er l'istorgia pli veglia dal cumplex fortifitgà Munt Son Gion, davart la quala ins na pudeva fin oz anc betg far bleras explicaziuns concretas. Uss èsi da considerar il cumplex fortifitgà sco in dals pli vegls da la Svizra; cun diever nuninterrut da milli onns, numnadamain dal 5avel/6avel fin il 15avel tschientaner.

Gremi: servetsch archeologic dal Grischun

Funtauna: rg servetsch archeologic dal Grischun

Data: 03.07.2001
La tgira d'utschels en Grischun vegn reglada da nov

Dapi passa 30 onns vegnan utschels basegnus en il chantun grischun tgirads en in pèr paucas partiziuns da tgira d'utschels. L'entschatta da matg 2001 ha quel dumber pudì vegnir augmentà e la distribuziun en il chantun è sa meglierada.

Ils uffizis chantunals responsabels, l'inspecturat da chatscha e pestga e l'uffizi da veterinari han dà permissiuns ad indesch partiziuns da tgira en il chantun. Prender ora in utschè da l'ambient è en mintga cas da metter bain en dumonda.

Na ramassar utschellins

In utschellin ha las meglras schanzas da surviver sch'el survegn da mangiar e vegn tgirà da bab e mamma. La regla d'aur sa cloma perquai: "Laschai utschellins là nua ch'els èn!" En ils pli rars cas èn els propi abandunads. Sin quest fatg ston cunzunt era uffants vegnir fatgs attents. Intervegnir duess ins be sch'ins è segir che l'utschè sa chatta en privel u è abandunà, per exempel tras la mort dals geniturs. Sesa in utschellin sin ina via u nunprotegidamain davant giats u en la plievgia, sche prendan ins si e metta el en la proxima saiv viva u sin la proxima planta. Sch'igl è segir ch'el na survegn betg pli da magliar dals geniturs, po el vegnir dà als organs da surveglianza da chatscha (guardiaselvaschina u guardiachatscha) u ad ina partiziun da tgira d'utschels. Transportà vegn el en ina stgatla da chartun cuvrida cun palpiri da cuschina cun la capacitad d'aspirar. Era sche la stagiun auta da cuar è passada, vegnan observads utschellins dal segund e terz cuar anc enfin viaden en l'avust.

Organs da surveglianza e partiziuns da tgira - persunas da contact per cas problematics

Utschellins blessads e malsauns sco era utschellins segiramain abandunads pon vegnir consegnads al proxim guardiaselvaschina u guardiachatscha u directamain ad ina partiziun da tgira d'utschels. Quests spezialists surpiglian alura il pupil e decidan sur da l'ulteriura procedura. En las partiziuns da tgira vegnan ils utschels tgirads uschè ch'els pon vegnir mess il pli spert pussaivel enavos en la libra natira. Savens na reussescha quai dentant betg, per exempel perquai che la blessura è memia gronda u perquai ch'i s'ha furmà in'infecziun. En tals cas vegn l'animal deliberà da ses mals.

Tut ils manaders d'ina partiziun da tgira d'utschels vegnan scolads e scolads vinavant en la tgira d'utschels tras la gruppa da lavur ornitologica dal Grischun e tras l'inspecturat da chatscha e pestga sut la direcziun da dr. Christoph Meier-Zwicky, Malans. Partiziuns da tgira d'utschels datti en las suandantas vischnancas: Almens, Panaduz, Brail/Zernez, Jenaz, Küblis, Malans, Rabius, St.Antönien-Ascharina, Vella e Zezras. Las adressas exactas pon ins dumandar l'inspecturat da chatscha e pestga dal chantun Grischun u ils organs da surveglianza da chatscha.

Gremi: inspecturat da chatscha e pestga dal chantun Grischun

Funtauna: rg inspecturat da chatscha e pestga dal chantun Grischun

Data: 06.07.2001
Il Grischun ha in medi directiv d'urgenza

Il chantun Grischun ha dapi l'entschatta da fanadur 2001 in medi directiv d'urgenza. Il departament da giustia, polizia e sanitad ha elegì Peter Adrian Herzog, domicilià a Samedan, sco medi directiv d'urgenza dal chantun Grischun.

Avant dus onns ha la Regenza mess en vigur il concept da salvament dal Grischun. Ina part impurtanta da quest concept furma l'acziun d'in medi directiv d'urgenza tar "gronds eveniments".

La sort da pazients d'urgenza sa decida savens gia al lieu da l'accident e sin il transport en l'ospital.

I vegn aspirà perquai oz, gia en questa fasa, da savair prestar agid cumpetent. Tar l'entrada d'in grond cas da donn cun dapli che quatter fin tschintg blessads coordinescha e surveglia il medi directiv d'urgenza las mesiras medicinalas directamain al lieu da l'eveniment. El decida tgi che dat agid medicinal a tgi. El garantescha er ch'ils blessads vegnian transportads al dretg ospital. Latiers lavura el stretgamain ensemen cun las persunas da cader da la polizia e dals pumpiers.

Il servetsch da salvament n'ha betg mo da garantir il provediment dal servetsch sanitar en cas da "pitschens"eveniments. Tar cas da donns cun plirs blessads, sco per exempel tar lavinas u bovas, accidents da chemia u schizunt tar catastrofas pli grondas, pon acziuns dal servetsch sanitar daventar necessarias dapertut en noss chantun. Dumagnar tals cas pretenda structuras d'organisaziun concepidas per quest intent. Per optimar questas structuras d'organisaziun chantunalas vegnan duvradas, en collavuraziun cun ils partenaris participads, las enconuschientschas professiunalas dal medi directiv d'urgenza.

Peter Adrian Herzog vegn l'emprim a stgaffir in servetsch da pichet tras in medi directiv d'urgenza durant 24 uras. Quai vegn a succeder en collavuraziun cun ils medis d'urgenza en ils ospitals sco er cun il clom d'agid sanitar 144. Dasperas vegn el era ad elavurar in concept davart la garanzia dal provediment dal servetsch sanitar tar eveniments gronds.

Peter Adrian Herzog è medi spezialisà FMH per anestesiologia sco er medi d'urgenza (SSMUS). Sia scolaziun sco medi d'urgenza ha el frequentà en l'Austria, perquai ch'ils curs confurms na vegnan betg anc purschids en Svizra. Peter Adrian Herzog vegn ad ademplir sias lavurs tar il chantun en in pensum a temp parzial. Dasperas resta el activ sco medi spezialist, per na perder la relaziun cun la pratica.

Gremi: departament da giustia, polizia e sanitad dal Grischun

Funtauna: rg uffizi da sanadad

Data: 11.07.2001